Visperad (complete)
Exported from Holy-Writings.com on 2026-06-21 - 1 clipping

AVESTA: VISPERAD

Based on the edition of Karl F. Geldner, Avesta, the Sacred Books
of the Parsis, Stuttgart, 1896.

Chapter 1.

(pa nãm i ýazdã)
(zôt,)
1
nivaêdhayemi hañkârayemi ratavô mainyavanãm
ratavô gaêthyanãm ratavô upâpanãm
ratavô upasmanãm ratavô frapterejâtãm
ratavô ravascarâtãm ratavô cangranghâcãm
ashaonãm ashahe rathwãm.
2
nivaêdhayemi hañkârayemi ýâiryaêibyô
ashahe ratubyô, maidhyôizaremayehe payanghô
ashaonô ashahe rathwô, nivaêdhayemi hañkârayemi
maidhyôishemahe vâstrô-dâtainyehe ashaonô
ashahe rathwô, nivaêdhayemi hañkârayemi
paitishhahyehe hahyehe ashaonô ashahe rathwô, nivaêdhayemi
hañkârayemi ayâthrimahe fraourvaêshtrimahe
varshniharshtaheca ashaonô ashahe rathwô, nivaêdhayemi
hañkârayemi maidhyâiryehe saredhahe ashaonô
ashahe rathwô, nivaêdhayemi hañkârayemi
hamaspathmaêdayehe aretô-karethnahe ashaonô
ashahe rathwô.
3
nivaêdhayemi hañkârayemi gaêthanãm
ånghairyehe ashaonô ashahe rathwô ýat
ånghairyô zîzanen, nivaêdhayemi hañkârayemi
staotanãm ýesnyanãm hañdâtanãm
hufrâyashtanãm ashaonô ashahe rathwô,
nivaêdhayemi hañkârayemi staotanãm ýesnyanãm
hañdâtanãm hufrâyashtanãm ashaonãm
ashaoninãmca ashahe myazdanãm.
4
nivaêdhayemi hañkârayemi saredhaêibyô
ashahe ratubyô ahunahe vairyehe frasraothrahe ashaonô
ashahe rathwô, nivaêdhayemi hañkârayemi
ashahe vahishtahe staothwahe ashaonô ashahe rathwô,
nivaêdhayemi hañkârayemi ýenghê-
hâtayå hufrâyashtayå ashaonyå ashahe
rathwô.
5
nivaêdhayemi hañkârayemi ahunavaityå
gâthayå ashaonyå ashahe rathwô,

nivaêdhayemi hañkârayemi khenãnãm
pouru-saredhô-vîrô-vãthwanãm
mazdadhâtanãm ashaonãm ashahe rathwãm,
nivaêdhayemi hañkârayemi ahumatô ratumatô
ashaonô ashahe rathwô, nivaêdhayemi hañkârayemi
ýasnahe haptanghâtôish ashaonô ashahe
rathwô, nivaêdhayemi hañkârayemi areduyå
âpô anâhitayå ashaonyå ashahe rathwô.
6
nivaêdhayemi hañkârayemi ushtavaityå
gâthayå ashaonyå ashahe rathwô, nivaêdhayemi
hañkârayemi gairinãm ashahvâthranãm
pouru-hvâthranãm mazdadhâtanãm ashaonãm
ashahe rathwãm, nivaêdhayemi hañkârayemi
speñtâ-manyêush gâthayå ashaonyå
ashahe rathwô, nivaêdhayemi hañkârayemi
verethrakhnahe ahuradhâtahe vanaiñtyåsca uparatâtô
ashaonô ashahe rathwô.
7
nivaêdhayemi hañkârayemi vohuxshathrayå
gâthayå ashaonyå ashahe rathwô, nivaêdhayemi
hañkârayemi mithrahe vouru-gaoyaotôish râmanasca
hvâstrahe ashaonô ashahe rathwô, nivaêdhayemi
hañkârayemi vahishtôishtôish gâthayå
ashaonyå ashahe rathwô, nivaêdhayemi hañkârayemi
dahmayå vanghuyå âfritôish dahmaheca narsh
ashaonô ukhraheca taxmahe dâmôish upamanahe
ýazatahe ashaonô ashahe rathwô.
8
nivaêdhayemi hañkârayemi airyamanô
ishyehe ashaonô ashahe rathwô, nivaêdhayemi
hañkârayemi fshûshô-mãthrahe
ashaonô ashahe rathwô, nivaêdhayemi hañkârayemi
ratêush berezô hadhaoxtahe ashaonô ashahe rathwô.
9
nivaêdhayemi hañkârayemi âhurôish
frashnahe âhurôish tkaêshahe âhurôish
dâh'yumahe âhurôish zarathushtrôtemahe
ashaonô ashahe rathwô, nivaêdhayemi hañkârayemi
hadishaheca vâstravatô vâstrô-beretaheca
gave hudhånghe gaoidyeheca narsh ashaonô!!

Chapter 2.

1
ahmya zaothre baresmanaêca ratavô mainyava âyese
ýeshti, ratavô gaêthya âyese ýeshti,
ratavô upâpa âyese ýeshti, ratavô
upasma âyese ýeshti, ratavô frapterejâta
âyese ýeshti, ratavô ravascarâta âyese
ýeshti, ratavô cangranghâca âyese ýeshti.
2
ahmya zaothre baresmanaêca ýâirya ashavana
ashahe ratavô âyese ýeshti,

maidhyôizaremaêm payanghem ashavanem ashahe ratûm
âyese ýeshti, ahmya zaothre baresmanaêca maidhyôishemem
vâstrô-dâtainîm ashavanem ashahe ratûm
âyese ýeshti, ahmya zaothre baresmanaêca paitishhahîm
hahîm ashavanem ashahe ratûm âyese ýeshti,
ahmya zaothre baresmanaêca ayâthrimem fraourvaêshtrimem
varshniharshtem ashavanem ashahe ratûm âyese ýeshti,
ahmya zaothre baresmanaêca maidhyâirîm saredhem
ashavanem ashahe ratûm âyese ýeshti, ahmya
zaothre baresmanaêca hamaspathmaêdaêm aretô-
karethnem ashavanem ashahe ratûm âyese ýeshti.
3
ahmya zaothre baresmanaêca gaêthanãm ånghairîm
ashavanem ashahe ratûm âyese ýeshti ýat
ånghairyô zîzanen, ahmya zaothre baresmanaêca
vîspe tê ratavô âyese ýeshti ýôi
aoxta ahurô mazdå zarathushtrâi ýasnyâca
vahmyâca ashât haca ýat vahishtât.
4
ahmya zaothre baresmanaêca thwãm ratûm
âyese ýeshti ýim ahurem mazdãm mainyaom
mainyavanãm dâmanãm mainyaoyå stôish
ahûmca ratûmca,

ahmya zaothre baresmanaêca thwãm ratûm âyese
ýeshti ýim zarathushtrem spitâmem gaêthîm
gaêthyanãm dâmanãm gaêthyayå
stôish ahûmca ratûmca.
5
ahmya zaothre baresmanaêca rathwãm framaretârem
âyese ýeshti ýim narem ashavanem dadhrânem
humatemca manô hûxtemca vacô hvarshtemca shyaothnem,
speñtãm ârmaitîm daretem ýôi
mãthrem saoshyañtô ýenghe shyaothnâish
gaêthå asha frâdeñte.
6
ahmya zaothre baresmanaêca saredha ashavana ashahe ratavô
âyese ýeshti, ahunem vairîm frasraothrem ashavanem
ashahe ratûm âyese ýeshti, ahmya zaothre baresmanaêca
ashem vahishtem staothwem ashavanem ashahe ratûm âyese
ýeshti, ahmya zaothre baresmanaêca ýenghê-hâtãm
hufrâyashtãm ashaonîm ashahe ratûm âyese
ýeshti.
7
ahmya zaothre baresmanaêca ahunavaitîm gâthãm
ashaonîm ashahe ratûm âyese ýeshti, khenå
hubakhå hufedhrîsh huraodhanghô âyese
ýeshti, ahmya zaothre baresmanaêca ahumeñtem
ratumeñtem ashavanem ashahe ratûm âyese ýeshti,
hô-zî asti ahûmca ratûmca ýô
ahurô mazdå, ahmya zaothre baresmanaêca ýasnem
sûrem haptanghâitîm ashavanem ashahe ratûm
âyese ýeshti, aredvîm sûrãm anâhitãm
ashaonîm ashahe ratûm âyese ýeshti.
8
ahmya zaothre baresmanaêca ushtavaitîm gâthãm
ashaonîm ashahe ratûm âyese ýeshti. garayô
ashahvâthrå pouru-hvâthrå mazdadhâta
ashavana ashahe ratavô âyese ýeshti, ahmya
zaothre baresmanaêca speñtâ-mainyûm gâthãm
ashaonîm ashahe ratûm âyese ýeshti. verethrakhnem
ahuradhâtem âyese ýeshti, vanaiñtîmca
uparatâtem âyese ýeshti.
9
ahmya zaothre baresmanaêca vohuxshathrãm gâthãm
ashaonîm ashahe ratûm âyese ýeshti. mithrem
vouru-gaoyaoitîm âyese ýeshti, râma hvâstrem
âyese ýeshti, ahmya zaothre baresmanaêca vahishtôishtîm
gâthãm ashaonîm ashahe ratûm âyese
ýeshti. dahmãm vanguhîm âfritîm
âyese ýeshti, dahmemca narem ashavanem âyese
ýeshti, ukhrem taxmem dâmôish upamanem ýazatem
âyese ýeshti.
10
ahmya zaothre baresmanaêca airyamanem ishîm ashavanem
ashahe ratûm âyese ýeshti. ahmya zaothre baresmanaêca
fshûshô-mãthrem ashavanem ashahe ratûm
âyese ýeshti. ahmya zaothre baresmanaêca ratûm
berezem hadhaoxtem ashavanem ashahe ratûm âyese ýeshti.
11
ahmya zaothre baresmanaêca âhûirîm
frashnem ashavanem ashahe ratûm âyese ýeshti.
âhûirîm tkaêshem ashavanem ashahe ratûm
âyese ýeshti. ahmya zaothre baresmanaêca hadish
vâstravatô âyese ýeshti, vâstrem
beretem gave hudhånghe âyese ýeshti, gaodâyûm
narem ashavanem âyese ýeshti!!

Chapter 3.

1
(zôt,) hâvanânem âstâya, (râspî,)
azem vîsâi, (zôt,) âtravaxshem âstâya,
(râspî,) azem vîsâi, (zôt,) fraberetârem
âstâya, (râspî,) azem vîsâi,
(zôt,) âberetem âstâya, (râspî,)
azem vîsâi, (zôt,) âsnatârem âstâya,
(râspî,) azem vîsâi, (zôt,) raêthwishkarem
âstâya, (râspî,) azem vîsâi,
(zôt,) sraoshâvarezem âstâya dãhishtem
arshvacastemem, (râspî,) azem vîsâi. ýathâ
ahû vairyô ýô zaotâ frâ-mê
mrûtê (zôt,) athâ ratush ... mraotû.
2
(zôt u râspî,) âthravanem âstâya,
rathaêshtârem âstâya, vâstrîm
fshuyañtem âstâya, nmânahe nmânô-paitîm
âstâya, vîsô vîspaitîm âstâya,
zañtêush zañtupaitîm âstâya,
dainghêush dainghupaitîm âstâya.
3
ývânem humananghem hvacanghem hushyaothnem hudaênem
âstâya. ývânem uxdhô-vacanghem
âstâya, hvaêtvadathem âstâya, dainghâurvaêsem
âstâya, humâim pairijathnem âstâya,
nmânahe nmânô-pathnîm âstâya.
4
nâirikãmca âstâya frâyô-
humatãm frâyô-hûxtãm frâyô-
hvarshtãm hush-hãm-sâstãm ratuxshathrãm
ashaonîm ýãm ârmaitîm speñtãm
ýåsca tê khenå ahura mazda, naremca ashavanem
âstâya frâyô-humatem frâyô-hûxtem
frâyô-hvarshtem vistô-fraoreitîm evistô-kayadhem
ýenghe shyaothnâish gaêthå asha frâdeñte.
5
âat vô kascit mazdayasnanãm ratûsh
âmrûmaide ratûsh âstâyamaide ameshêsca
speñtê saoshyañtasca dãhishtê
arshvacastemã aiwyâmatemã ashxrâhvanutemã,
mazishtê amã âmrûmaide daênayå
mâzdayasnôish athaurunãsca rathaêshtârêsca
vâstryãsca fshuyañtô!
6
(zôt,) ýathâ ahû vairyô ýô
âtravaxshô frâ-mê mrûtê, (râspî,)
athâ ratush ... mraotû, ýathâ ahû
vairyô ýô zaotâ frâ-mê mrûtê,
(zôt,) athâ ratush ... mraotû.
7
(râspî,) tûm nô âthraom zaotastê.
(zôt,) ýathâ ahû vairyô ýô
âtravaxshô frâ-mê mrûtê, (râspî,)
athâ ratush ... mraotû. (zôt,) azem aêta
zaota vîsâi staotanãm ýesnyanãm
frasraothremca framarethremca fragâthremca frâyashtîmca!!

Chapter 4.

1
âca manô mata âca ýazamaide vanguhîmca
âdãm vanguhîmca ashîm vanguhîmca
cistîm vanguhîmca drvatâtem avi ratûsh
avi rathwya gereñte.
2
frâ gave vereñdyâi mazdayasna zarathushtrayô
â-hîm vaêdhayamahî rathwaêca myazdaêca
rathwaêca ratufritayaêca vîspayå sãcatca
ashaonô stôish ýasnâica vahmâica
xshnaothrâica frasastayaêca sraoshô astu, sraoshem
ashîm ... tåscâ ýazamaide!!

Chapter 5.

1
vîse vô amesha speñta staota zaota zbâta
ýashta framareta aibijareta ýûshmâkem
ýasnâica vahmâica xshnaothrâica frasastayaêca
ýat ameshanãm speñtanãm ahmâkem
havanghâica ratufritayaêca ashavastâica verethrakhnyâica
hurunyâica ýat saoshyañtãm ashaonãm.
2
pairî-vê ameshâ speñtâ huxshathrâ
hudhånghô dadhãmi tanvascît hvah'yå
ushtanem pairî vîspå hujîtayô.
3
frâ-tê verene ahe daênaya ashâum ahura
mazda mazdayasnô zarathushtrish vîdaêvô
... mraotû!!

Chapter 6.

1
(zôt u râspî,) sastica (zôt,) vañtâca
rafnanghâca vîthushaêibyasca zaothrâbyô
arshuxdhaêibyasca vâkhzhibyô ameshê speñtê
vanghûsh srîrâish nâmãn âzbaya,
ameshê speñtê vanghûsh srîrâish
nâmãn ashahe frâyeze bereja vanghêush
ashahe bereja daênayå vanghuyå mâzdayasnôish,
ýenghê mê ashât hacâ ... ýê-nå
ishtô!!

Chapter 7.

1
vaca arshuxdha ýazamaide, sraoshem ashîm ýazamaide,
ashîm vanguhîm ýazamaide, nairîm sanghem
ýazamaide, âxshtîm hãm-vaiñtîm
ýazamaide, asteretaca amuyamna ýazamaide, ashâunãmca
fravashayô ýazamaide, cinvatô peretûm
ýazamaide, garô nmânem ahurahe mazdå
ýazamaide, vahishtem ahûm ashaonãm ýazamaide
raocanghem vîspô-hvâthrem. (... vaca arshuxdha
... vîspô-hvâthrem(3).)
2
vahishtahe anghêush vahishtãm ayanãm ýazamaide,
arshtâtem ýazamaide vanguhîm frâdat-
gaêthãm varedat-gaêthãm savô-gaêthãm
ýãm daênãm mâzdayasnîm,
rashnûm razishtem ýazamaide, mithrem vouru-gaoyaoitîm
ýazamaide, revîm pareñdîm ýazamaide
revîm ravô-mananghãm revîm ravô-vacanghãm
revîm ravô-shyaothenanãm

frâ tanvô reñjayeiti.
3
nairyãm hãm-vareitîm ýazamaide
framen-narãm

framen-narô-vîrãm ýâ âsaot
âsyå ýâ taxmô-tãshyå
ýâ dim jasaiti bakhô-baxtemcit

ýâ narãm vîgereptâcit

tanvô baoxtârem dadhâiti, hvafnem mazdadhâtem
ýazamaide shâitîm pasvå vîrayå.
4
avå dâmãn ashavanô ýazamaide
ýå heñti paoiryô-dâta paoiryô-frathwarshta
ashnâatca apâatca zemâatca urvarayâatca
gaotca hudhånghat, zrayô vourukashem ýazamaide,
vâtem darshîm mazdadhâtem ýazamaide,
asmanem hvanvañtem ýazamaide paoiryô-dâtem
paoiryô-frathwarshtem gaêthîm gaêthyayå
stôish.
5
thwãm âtrem ahurahe mazdå puthrem ashavanem
ashahe ratûm ýazamaide, hadha-zaothrem hadha-aiwyånghanem
imat baresma ashaya frastaretem ashavanem ashahe ratûm ýazamaide,
apãm naptârem ýazamaide, nairîm sanghem
... tåscâ ýazamaide. (râspî,) ýathâ
ahû vairyô ýô zaotâ frâ-mê
mrûtê, (zôt,) athâ ratush ... mraotû!!

Chapter 8.

(râspî,)
1
aêta vaca madhayangha

ahe vaca señdayangha

ahurô mazdå ashava hathra vanghubyô ýazataêibyô
ýat ameshaêibyô speñtaêibyô
huxshathraêibyô hudhâbyô pañcasatbîshca
satâishca hazangrâishca baêvarebîshca
ahãxshtâishca frâyebîshcatca ahmât.
2
huxshathrôtemâi bât xshathrem ahmat hyat
aibî dademahicâ ... ashâicâ vahishtâi.
(...huxshathrôtemâi ... vahishtâi(3)!!)

Chapter 9.

1
haomanãm uzdâtanãm zaothranãm uzdâtanãm
uzdâtanãm uzdâhyamnanãm vârethrakhninãm
paiti-bishinãm ashôish baêshaza hacimnanãm
cistôish baêshaza hacimnanãm mazdå baêshaza
hacimnanãm zarathushtrahe baêshaza hacimnanãm
zarathushtrôtemahe baêshaza hacimnanãm
2
ava baêshaza hacimnanãm ýâ humâyehe
ashaonô ýâ humâyehe pairijathnô
ýâ daênayå vanghuyå mâzdayasnôish
ýâ dahmayå vanghuyå

âfritôish ýâ dahmayå vanghuyå
anâdruxtôish ýâ dahmayå vanghuyå
anavauruxtôish
3
âvistayaêca aiwi-vistayaêca aiwish-hutayaêca
upâshtayaêca upangharshtayaêca hufrâyashtayaêca
huframeretayaêca ýôi heñti haoma sûra
speñta ashavana ashaya uzdâta ashaya uzdâhyamna
ashaya aiwi-vaêdhayamna ashaya aiwi-vaêdhayañta
ashaya hunvana ashaya haoshyañta
4
amavatô amâi amavatô verethrakhnâi
amavaithyå erethyå amavaithyå ashôish
amavaithyå cistôish amavaithyå paurvatâtô
amavaithyå uparatâtô amavatbyô aêibyô
ýazataêibyô ýat ameshaêibyô
speñtaêibyô huxshathraêibyô hudhâbyô
ýavaêjibyô ýavaêsubyô ýôi
vanghêush â-mananghô shyeiñti ýåsca
uiti,
5
haurvatåsca nô ameretâtå gêushca
tashnô gêushca urunô âthrasca aoxtô-nâmanô
hadishasca ashivatô vâstravatô hvâthravatô
marzhdikavatô
6
staotaca ýasnâica vahmâica frasastayaêca
ýat aêsha ahurahe mazdå ýat aêsha
ameshanãm speñtanãm ratêushca ashaonô
berezatô ýasnâica vahmâica ýat
apanôtemahe rathwô ýat jakhmûshyå
ashôish ýat jakhmûshyå ratufritôish
7
ýat mãthrahe speñtahe ýat daênayå
mâzdayasnôish ýat staotanãm ýesnyanãm
ýat vîspaêshãmca rathwãm vîspanãmca
ratufritinãm vîspayå sãcatca ashaonô
stôish ýasnâica vahmâica xshnaothrâica
frasastayaêca sraoshô astû hyat paourvîm
tat ustememcît, (zôt,) ýathâ ahû
vairyô ýô âtravaxshô ... tåscâ
ýazamaide!!

Chapter 10.

1
(zôt,) âyese ýeshti arezahibyô savahibyô
fradadhafshubyô vîdadhafshubyô vouru-bareshtibyô
vouru-jareshtibyô aheca karshvanê ýat hvanirathahe.
2
âyese ýeshti asmanaêibya hâvanaêibya
ayanghaênaêibya hâvanaêibya tashtâi
zaothrô-barenâi varesâi haomô-angharezânâi
tavaca baresmanô ashaya frastaretahe, âyese ýeshti
ahunahe vairyehe anahunâca ratushca stitâtasca daênayå
mâzdayasnôish, âyese ýeshti ashâunãm
fravashinãm > mraotû!!

Chapter 11.

1
ahurâi mazdâi haomã âvaêdhayamahî
ýat uzdâtem sevishtem verethrakhne frâdat-gaêthâi
ýat huxshathrâi ashaone ýat ratuxshathrâi
ashaone, ameshaêibyô speñtaêibyô
haomã âvaêdhayamahî, aiwyô vanguhibyô
haomã âvaêdhayamahî, havahe urunô
haomã âvaêdhayamahî, vîspayå
ashaonô stôish haomã âvaêdhayamahî.
2
imã haomã ima haomya ima stareta ima myazda
ima asma paoirya dâmãn ima asmana hâvana avi-bereta
haoma zâire ima ayanghaêna hâvana avi-bereta
haoma zâire imãm âpem haomyãm imat baresma
ashaya frastaretem
3
imå kehrpasca tevîshîshca imå ýaêtushîsh
zaothrå imem haomem ashavanem gãmca hudhånghem
naremca ashavanem âsnaca manå ashaonãm âsnaca
manå saoshyañtãm imãmcâ gãm
jîvyãm ashaya uzdâtãm imãmcâ
urvarãm hadhânaêpatãm ashaya uzdâtãm,
4
aiwyô vanguhibyô imå zaothrå haomavaitîsh
gaomavaitîsh hadhânaêpatavaitîsh ashaya
uzdâtå aiwyô vanguhibyô apemca haomyãm
asmanaca hâvana ayanghaênaca hâvana,
5
imãmcâ urvarãm baresmanîm jakhmûshîmca
ratufritîm marethremca varezîmca daênayå
vanghuyå mâzdayasnôish gâthanãmca
sraothrem jakhmûshîmca ashaonô ashahe rathwô
ratufritîm imã aêsmãsca baoidhîmca
tava âthrô ahurahe mazdå puthra vîspaca
vohu mazdadhâta ashacithra pairica dademahî âca
vaêdhayamahî âat dîsh âvaêdhayamahî,
6
ahurâica mazdâi sraoshâica ashyâi
rashnvaêca razishtâi mithrâica vouru-gaoyaotêe
ameshaêibyasca speñtaêibyô ashâunãmca
fravashibyô ashâunãmca urvôibyô
âthraêca ahurahe mazdå rathwaêca berezaite
rathwaêca myazdaêca rathwaêca ratufritayaêca
vîspayå sãcatca ashaonô stôish
ýasnâica vahmâica xshnaothrâica frasastayaêca.
7
âat dîsh âvaêdhayamahî zarathushtrahe
spitâmahe ashaonô fravashêe ýasnâica
vahmâica xshnaothrâica frasastayaêca anghuyaosh
ashacinanghô mat vîspâbyô ashaonibyô
fravashibyô ýå irîrithushãm ashaonãm
ýåsca jvañtãm ashaonãm ýåsca
narãm azâtanãm frashô-carethrãm
saoshyañtãm!
8-11
imã haomã ... ashacithra pairica dademahî
âca vaêdhayamahî âat dîsh âvaêdhayamahî,
12
ameshaêibyô speñtaêibyô huxshathraêibyô
hudhâbyô ýavaêjibyô ýavaêsubyô
ýôi vohu ýôi vohunãm dâtârô
ýôi vanghêush â-mananghô shyeiñti,
vanghêush â-zî â-mananghô shyeiñti
ýôi ameshå speñta huxshathra hudhånghô
adhât mâta adhât bûta haca vanghaot mananghat.
13
âat dîsh âvaêdhayamahî frâyehîsh
ahe nmânahe fradathâi ahe nmânahe savanghô
ahe nmânahe vaxshat ahe nmânahe vîtarãzô
ahe nmânahe vîtare-tbaêshô ahe nmânahe
pasvãmca narãmca zâtanãmca zãhyamnanãmca
ashaonãm ýenghe aêm anghen ýenghe aêm
heñti ýenghe vaêm mahi ýôi saoshyañtô
dah'yunãm
14
ýat vohvarezãm ashaonãm ýat vohvarezinãm
ashaoninãm ýat haithyâvarezãm ashaonãm
ýat haithyâvarezinãm ashaoninãm ýat
hvarshtâvarezãm ashaonãm ýat hvarshtâvarezinãm
ashaoninãm.
15
âat dîsh âvaêdhayamahî ashâunãm
vanguhibyô fravashibyô ýå ukhråsca
aiwithûråsca ashaonãm avanghe.
16
âat dîsh âvaêdhayamahî sraoshahe
ashyehe ashôishca vanghuyå nairyeheca sanghahe âxshtibyâca
hãm-vaiñtibya âthraêca ahurahe mazdå
rathwaêca berezaite vîspayå sãcatca ashaonô
stôish ýasnâica vahmâica xshnaothrâica
frasastayaêca, âat dîsh âvaêdhayamahî
ahurâi mazdâi vanghave mananghe ... ýôi
heñti ashahe ratavô hâvanôish rathwô
ýasnâica vahmâica xshnaothrâica frasastayaêca,
âat dîsh âvaêdhayamahî ahurahe mazdå
raêvatô hvarenanguhatô xshnaothra ýasnâica
vahmâica xshnaothrâica frasastayaêca.
17-18
âat dîsh âvaêdhayamahî arezahibyô
... stitâtasca daênayå mâzdayasnôish!
19
ýat uzdâtem ýat âvistem ýatha
dîsh âvaêdhayat ahurô mazdå ashava
ýatha dîsh âvaêdhayat ýô
ashava zarathushtrô ýatha dîsh azem ýô
zaota âvaêdhayemi vîdhvå aêshãm
ýasnemca vahmemca vîdhvå dâityãm
âvistîm vîdhvå rathwyãm âvistîm
20
ýûshmâkem ýasnâica vahmâica
xshnaothrâica frasastayaêca ýat ameshanãm
speñtanãm ahmâkem havanghâica ratufritayaêca
ashavastâica verethrakhnyâica hurunyâica ýat
saoshyañtãm ashaonãm.
21
âat idha dim vîspanãm mazishtem dademahi
ahûmca ratûmca ýim ahurem mazdãm ýasnâica
vahmâica xshnaothrâica frasastayaêca, âat
dîsh âvaêdhayamahî ashâunãm
fravashinãm ... ashât haca ýat vahishtât!!

Chapter 12.

1
haomanãmca hareshyamnanãm ýôi hareshyeñte
rathwe berezaite ýat ahurâi mazdâi ashaone
ýat zarathushtrâi spitamâi frafshu frâvîra
tâca hâ vanghush sraoshô ashyô ýô
ashahe hacaite mãzaraya hêca idha ýôithwâ
astu.
2
humaya upanghå cîshmaide ahunahe vairyehe ashaya
frasrûtahe frasrâvayamnahe hâvanayåsca
haomã hunvaiñtyå ashaya frashûtayå
frashâvayamnayå
3
arshuxdhanãmca vacanghãm sravanghãmca
zarathushtrinãm hvarshtanãmca shyaothnanãm
baresmanãmca ashaya frastaretanãm haomanãmca
ashaya hutanãm staotanãmca ýesnyanãm
daênayåsca mâzdayasnôish mãthwanãmca
vaxedhwanãmca varshtvanãmca.
4
atha-zî-nê humâyôtara anghen, humaya
aêta dâmãn dademaide humaya cîshmaide
humaya mainyâmaide ýã dathat ahurô mazdå
ashava thraoshta vohu manangha vaxsht asha ýâ hâtãm
mazishtaca vahishtaca sraêshtaca, atha-zî-nê
humâyôtaraca îzhyôtaraca ånghâma
ýâish speñtahe mainyêush dâmãn
ýat hîsh humayaca îzhyâca cinathâmaide.
5
humaya-nô buyata asmana hâvana ayanghaêna
hâvana fraoirisimna frashâvayamna nmânayaca
vîsyaca zañtavaca dainghavaca ahmi nmâne ainghe
vîsi ahmi zañtvô ainghe dainghô ahmâkemca
mazdayasnanãm frâyazemnanãm hadha-aêsmanãm
hadha-baoidhinãm hadha-ratufritinãm, atha-zî-nê
humâyôtara anghen. (râspî,) ýathâ
ahû vairyô ýô zaotâ ... mraotû.
ýathâ ahû vairyô...(4). ashem vohû...!!

Chapter 13.

(zôt,)
0
ahurem mazdãm ashavanem ashahe ratûm ýazamaide,
zarathushtrem ashavanem ashahe ratûm ýazamaide, zarathushtrahe
ashaonô fravashîm ýazamaide, ameshê speñtê
ashaonãm ýazamaide, ashâunãm vanguhîsh
sûrå speñtå fravashayô ýazamaide
astvatô manahyâca, apanôtemem rathwãm
ýazamaide ýaêtushtemem ýazatanãm
hanghanushtemem ashahe rathwãm aiwinasãstemem jakhmûshtemãm
ashaonô ashahe rathwô ratufritîm ýazamaide!
1
ashem ahurem mazdãm ýazamaide, ashem ameshê
speñtê ýazamaide, ashem arshuxdhem ýazamaide,
ashem vîspem mãthrem ýazamaide, zarathushtrem
hadha-mãthrem ýazamaide, sava ashavabyô ýazamaide
ushta ameshaêibyô speñtaêibyô ýazamaide,
tishrô paoiryô ýazamaide anapyûxdhô
anapishûtô.
2
ashem ahurem mazdãm ýazamaide ... anapishûtô,
tishra paoirya ýazamaide anapyûxdha anapishûta.
3
ashem ahurem mazdãm ... tishrô paoiryô
ýazamaide anapyûxdhô anapishûtô,
tishra paoirya ýazamaide anapyûxdha anapishûta.
tishra haurva-paoirya ýazamaide anapyûxdha anapishûta,
tishranãm haurva-paoiryanãm ýazamaide anapyûxdhanãm
anapishûtanãm hâitishca afsmanâca vacasca
vacastashtîmca frasraothremca framarethremca fragâthremca
frâyashtîmca, thwãm âtrem ahurahe mazdå
puthrem ... tåscâ ýazamaide!!

Chapter 14.

0
ahurem mazdãm ... ratufritîm ýazamaide,
ahunavaitîm gâthãm ashaonîm ashahe ratûm
ýazamaide
1
mat-afsmanãm mat-vacastashtîm mat-âzaiñtîm
mat-peresvîm mat-paiti-peresvîm mat vakhzhibyâca
patbyasca huframeretãm framaremnãm hufrâyashtãm
frâyaêzyañtãm
2
hvahmi dãm hvahmi cithre hvahmi zaoshe hvahmi xshathre
hvahmi ratavô hvahmi âyaptem ýat ahurahe mazdå
fraoret fraxshne avi manô zrazdâtôit anghuyat
haca.
3
ahunem vairîm ashavanem ashahe ratûm ýazamaide,
ahumeñtem ratumeñtem ashavanem ashahe ratûm
ýazamaide, hô-zî asti ahûmca ratûmca
ýô ahurô mazdå(4).
4
ahunavaityå gâthayå hañdâtâ
ýazamaide, ahunavaityå gâthayå ýazamaide
hâitishca afsmanâca vacasca vacastashtîmca frasraothremca
framarethremca fragâthremca frâyashtîmca, thwãm
âtrem ... tåscâ ýazamaide. ashem vohû...(3).
ýenghê mê ... ýê nå ishtô!!

Chapter 15.

1
(râspî,) ava padhô ava zastê

ava ushi dârayadhwem mazdayasna zarathushtrayô dâityanãm
rathwyanãm hvarshtanãm shyaothnanãm varezâi
pairi adhâityanãm arathwyanãm duzhvarshtanãm
shyaothnanãm varezâi verezyâtãmca idha
vohu vâstrya uyamna anuyamnâish daste.
2
sraoshasca idhâ astû ahurahe mazdå ýasnâi
sevîshtahe ashaonô ýê nå ishtô
ýasnaheca haptanghâtôish fravâkaêca
paityâstayaêca mazdâtayaêca zarazdâtayaêca
frameretayaêca fraoxtayaêca verethrakhne ashaone anapyûxdhe
anapishûte,
3
ýô fravaoce ýô fravaxshyeite maza
amava verethraja vîdvaêshtvô, vacãmca
vârethrakhninãm fravâkâi âthrasca
ahurahe mazdå.
4-5
staotaca ýasnâica vahmâica frasastayaêca
ýat aêsha ahurahe mazdå ... ustememcît.
(zôt,) ýathâ ahû vairyô ýô
âtravaxshô ... ýê nå ishtô.
ava padhô ava zastê ... sraoshô astû,
sraoshem ashîm ýazamaide ratûm ... tåscâ
ýazamaide!!

Chapter 16.

0
ahurem mazdãm ashavanem ashahe ratûm ... ratufritîm
ýazamaide, ýasnem sûrem haptanghâitîm
ashavanem ashahe ratûm ýazamaide mat-afsmanem mat-vacastashtîm
mat-âzaiñtîm mat-peresûm mat-paiti-peresûm
mat vakhzhibyâca patbyasca huframeretem framaremnem hufrâyashtem
frâyaêzyañtem hvahmi dãm hvahmi cithre
> fraxshne avi manô zrazdâtôit anghuyat haca!
1
âtremca idha ahurahe mazdå puthrem ýazamaide,
âtarsh-cithrêsca ýazatê ýazamaide,
âtarsh-cithrêsca rashnushca ýazamaide, ashâunãmca
fravashayô ýazamaide, sraoshemca ýim verethrâjanem
ýazamaide, naremca ýim ashavanem ýazamaide,
vîspãmca ýãm ashaonô stîm
ýazamaide.
2
zarathushtrahe spitâmahe idha ashaonô ashîmca
fravashîmca ýazamaide, vîspaêca idha
ashaonô ashîmca fravashîmca ýazamaide,
vîspå fravashayô ashâunãm ýazamaide,
âdah'yunãmca ashaonãm fravashayô ýazamaide,
uzdâh'yunãmca ashaonãm fravashayô ýazamaide,
narãmca ashaonãm fravashayô ýazamaide,
nâirinãmca ashaoninãm fravashayô ýazamaide.
3
ýaêshãm nô ahurô mazdå
ashava ýesne paiti vanghô vaêdha aêshãm
zarathushtrô anghuca ratushca, shôithrya apasca zemasca
urvaråsca ýazamaide. (...âtremca idha ahurahe
... urvaråsca ýazamaide(2).)
4
ýasnahe haptanghâtôish hañdâtâ
ýazamaide, ýasnahe haptanghâtôish ýazamaide
hâitishca afsmanâca vacasca vacastashtîmca ...
tåscâ ýazamaide!!

Chapter 17.

1
ashem vohû...(3). aiwi-geredhmahi ýasnahe haptanghâtôish
humataca hûxtaca hvarshtaca, aiwi-geredhmahi ashem vohû....
(...aiwi-geredhmahi ... ashem vohû...(3)!!)

Chapter 18.

0
ahurem mazdãm ashavanem ashahe ratûm ... ratufritîm
ýazamaide, ushtavaitîm gâthãm ashaonîm
ashahe ratûm ýazamaide mat-afsmanãm mat-vacastashtîm
mat-âzaiñtîm mat-peresvîm mat-paiti-peresvîm
mat vakhzhibyâca patbyasca huframeretãm framaremnãm
hufrâyashtãm frâyaêzyañtãm
hvahmi dãm ... fraxshne avi manô zrazdâtôit
anghuyat haca,

ahunem vairîm ashavanem ashahe ratûm ýazamaide
ahumeñtem ... ahurô mazdå (4)!
1
ushta ahurem mazdãm ýazamaide, ushta ameshê
speñtê ýazamaide, ushta narem ashavanem ýazamaide,
ushta paoiryãm ashaonô stîm ýazamaide,
ushtatâtemca naire ashaone ýazamaide.
2
vîspâyûmca ushtatâtem ýazamaide
ýâ narsh sâdra drvatô, ushtatâtem
akaranem ýazamaide, ushtatâityaca vîspem ashavanem
heñtemca bavañtemca bûshyañtemca ýazamaide.
(...ushta ahurem ... bûshyañtemca ýazamaide(2).)
3
ushtavaityå gâthayå hañdâtâ
ýazamaide, ushtavaityå gâthayå ýazamaide
hâitishca afsmanâca ... tåscâ ýazamaide!!

Chapter 19.

0
ahurem mazdãm ashavanem ashahe ratûm ... ratufritîm
ýazamaide, speñtâ-mainyûm gâthãm
ashaonîm ashahe ratûm ýazamaide mat-afsmanãm
mat-vacastashtîm mat-âzaiñtîm mat-peresvîm
mat-paiti-peresvîm mat vakhzhibyâca patbyasca huframeretãm
framaremnãm hufrâyashtãm frâyaêzyañtãm
hvahmi dãm ... fraxshne avi manô zrazdâtôit
anghuyat haca!
1
speñtem ahurem mazdãm ýazamaide, speñtem
ameshê speñtê ýazamaide, speñtem
narem ashavanem ýazamaide, speñtem paras-xrathwem
ýazamaide, speñtãm vanguhîm ârmaitîm
ýazamaide, speñtô-dâtâish dâmãn
ashavanô ýazamaide, dâmãn manas-paoirya
ashavanô ýazamaide, xratûm vîspô-vîdhvånghem
ýazamaide ýim ahurem mazdãm.
2
hvare raocô ýazamaide, hvare barezishtem barezimanãm
ýazamaide, hvareca ameshê speñtê ýazamaide,
hvarshtå mãthrå ýazamaide, hvanvaitîsh
verezô ýazamaide, âtat hvarenô ýazamaide,
âtaredâta vãthwa ýazamaide, ashava frathasvô
ýazamaide, dâmîm ýazamaide ýãm
ârmaitîm speñtãm ýehe dâthre
ashaheca ashaonãmca asha-paoiryanãm dâmanãm.
(speñtem ahurem ... dâmanãm(2).)
3
speñtâ-mainyêush gâthayå hañdâtâ
ýazamaide, speñtâ-mainyêush gâthayå
ýazamaide hâitishca afsmanâca ... tåscâ
ýazamaide!!

Chapter 20.

0
ahurem mazdãm ashavanem ashahe ratûm ... ratufritîm
ýazamaide, vohuxshathrãm gâthãm ashaonîm
ashahe ratûm ýazamaide mat-afsmanãm mat-vacastashtîm
mat-âzaiñtîm mat-peresvîm mat-paiti-peresvîm
mat vakhzhibyâca patbyasca huframeretãm framaremnãm
hufrâyashtãm frâyaêzyañtãm
hvahmi dãm ... fraxshne avi manô zrazdâtôit
anghuyat haca!
1
vohu xshathrem ýazamaide, xshathrem vairîm ýazamaide,
ayôxshustem ýazamaide, vaca arshuxdha vârethrakhnish
daêvô-khnita ýazamaide, avat mizhdem ýazamaide,
avat dasvare ýazamaide, avat baêshazem ýazamaide,
avat fradathem ýazamaide, avat varedathem ýazamaide.
2
avat verethrakhnem ýazamaide ýat asti añtareca
vohuxshathrãm vahishtôishtîm framereiti humatanãmca
hûxtanãmca hvarshtanãmca paitishtâtêe
dushmatanãmca duzhûxtanãmca duzhvarshtanãmca
uzvarezâi mâvôya mithô-matanãmca
mithôxtanãmca mithôvarshtanãmca. (vohu
xshathrem ... mithôvarshtanãmca(2).)
3
vohuxshathrayå gâthayå hañdâtâ
ýazamaide, vohuxshathrayå gâthayå hâitishca
afsmanâca > tåscâ ýazamaide!!

Chapter 21.

0
ashem vohû...(3). ýenghê mê ashât
... mraotû. (râspî,) seraoshô idhâ
astû ... ýê nå ishtô. ava padhô
... ashaonô ýê nå ishtô. aparaheca
ýasnahe haptanghâtôish fravâkaêca
> ustememcît. (zôt,) ýathâ ahû
vairyô ... tåscâ ýazamaide. (râspî,)
ashem vohû...(3). aparahe ýasnahe haptanghâtôish
hañdâtâ xshnaothra ýasnâica ...
mraotû. (zôt,) ahurem mazdãm ashavanem ...
ashem vohû.... aparem ýasnem sûrem haptanghâitîm
ashavanem ashahe ratûm ýazamaide. ýenghê
hâtãm.... ýazamaide vê ameshâ
... tåscâ ýazamaide. (zôt,) ahurem mazdãm
ashavanem ashahe ratûm ... ratufritîm ýazamaide,
aparem ýasnem sûrem haptanghâitîm ashavanem
ashahe ratûm ýazamaide mat-afsmanem mat-vacastashtîm
mat-âzaiñtîm mat-peresûm mat-paiti-peresûm
mat vakhzhibyâca patbyasca huframeretem framaremnem hufrâyashtem
frâyaêzyañtem hvahmi dãm ... fraxshne
avi manô zrazdâtôit anghuyat haca!
1
avi apãmca vanguhînãm

urvaranãmca hvawrîranãm

ashaonãmca fravashinãm

ýasnem geredhmahi vahmemca,

avi ånghãmcit ýå vanguhîsh

ýå âpô ýåsca urvarå

ýåsca ashaonãm fravashayô

ýasnem geredhmahi vahmemca.
2
avi gêush avi gayehe

avi mãthrahe speñtahe

ashaonô verezyanguhahe

ýasnem geredhmahi vahmemca,

avi tava ahura mazda

ýasnem geredhmahi vahmemca,

avi tava zarathushtra

ýasnem geredhmahi vahmemca,

avi tava ratvô bereza

ýasnem geredhmahi vahmemca,

avi ameshanãm speñtanãm

ýasnem geredhmahi vahmemca.
3
sraotemca marzhdikemca ýazamaide, sraotem vahmanem
ýazamaide, marzhdikem vahmanem ýazamaide, frârâiti
vîdîshe ýazamaide ýat asti añtare
hvâdaênâish ashaonîsh, nemô vohu
adhavîm atbaêshem ýazamaide. (avi apãmca
... atbaêshem ýazamaide(2).)
4
aparem ýasnem ýazamaide, aparahe ýasnahe
ýasnem ýazamaide, aparahe ýasnahe ýazamaide
hâitishca afsmanâca vacasca vacastashtîmca ...
tåscâ ýazamaide!!

Chapter 22.

(zôt u râspî,)
1
ashem vohû...(3).

ava aibigara ava aibijareta ýâ ameshanãm speñtanãm
saoshyañtãmca ashaonãm gave adhâish
tâish shyaothnâish ýâish vahishtâish
fraêshyâmahi,
2
ýãm ashava vanguhîm ashayãm vaêdha
tãm drvå evîdhvå, mâ apaêma
paourvå vayôit mâ manangha mâ vacangha
mâ shyaothna mâ adha kathacina paiti jime. ashem vohû....
(aya aibigara ... paiti jime. ashem vohû....(3))!!

Chapter 23.

(zôt,)
0
ahurem mazdãm ashavanem ashahe ratûm ... ratufritîm
ýazamaide, vahishtôishtîm gâthãm
ashaonîm ashahe ratûm ýazamaide mat-afsmanãm
> anghuyat haca.
1
vahishtem ahurem mazdãm ýazamaide, vahishtem
ameshê speñtê ýazamaide, vahishtem narem
ashavanem ýazamaide, vahishtem ashem ýazamaide,
vahishta cithra ýazamaide ýâ staota ýesnya,
vahishtãm îshtîm ýazamaide ýãm
ashahe vahishtahe, vahishtem ahûm ashaonãm ýazamaide
raocanghem vîspô-hvâthrem, vahishtahe anghêush
vahishtãm ayanãm ýazamaide. (vahishtem ahurem
mazdãm ... vahishtãm ayanãm ýazamaide(2).)
2
vahishtôishtôish gâthayå hañdâtâ
ýazamaide, vahishtôishtôish gâthayå
ýazamaide hâitishca afsmanâca ... tåscâ
ýazamaide!!

Chapter 24.

0
ahurem mazdãm ashavanem ashahe ratûm ... ratufritîm
ýazamaide, airyamanem ishîm ashavanem ashahe ratûm
ýazamaide mat-afsmanem mat-vacastashtîm mat-âzaiñtîm
mat-peresûm mat-paiti-peresûm mat vakhzhibyâca
patbyasca huframeretem framaremnem hufrâyashtem frâyaêzyañtem
hvahmi dãm ... fraxshne avi manô zrazdâtôit
anghuyat haca. âtremca idha ahurahe ... urvaråsca
ýazamaide(2).
1
avat mizhdem ýazamaide, avat dasvare ýazamaide,
avat baêshazem ýazamaide, avat fradathem ýazamaide,
avat varedathem ýazamaide, avat verethrakhnem ýazamaide
ýat asti añtare ahuna airyamana framereiti humatanãmca
hûxtanãmca hvarshtanãmca paitishtâtêe

dushmatanãmca duzhûxtanãmca duzhvarshtanãmca
uzvarezâi mâvôya mithô-matanãmca
mithôxtanãmca mithôvarshtanãmca (avat
mizhdem ... mithôvarshtanãmca(4).)
2
airyamanô ishyehe hañdâtâ ýazamaide,
airyamanô ishyehe ýazamaide hâitishca afsmanâca
> tåscâ ýazamaide!!!!

! ! ! ! !

3
staomi ashem.... nâismî daêvô....

aêvô pañtå ýô ashahe

vîspe anyaêshãm apañtãm!

! !

!
-- Visperad (complete) (Public domain)